b'\n_START_ARTICLE_\nNaravni rezervat Kesterson\n_START_PARAGRAPH_\nNaravni rezervat Kesterson je nekdanji naravni rezervat, ustanovljen leta 1970 za za\xc5\xa1\xc4\x8dito umetnega mo\xc4\x8dvirja, ki je nastalo zaradi odtokov namakalne vode s kmetijskih zemlji\xc5\xa1\xc4\x8d v kalifornijski Osrednji dolini._NEWLINE_Potreba po odvodnjavanju se je pojavila zato, ker je na tem obmo\xc4\x8dju pod prstjo plast za vodo neprepustne gline, kar ob namakanju povzro\xc4\x8di zastajanje vode. V 1960. letih so bili narejeni na\xc4\x8drti za kanal, ki bi speljal odve\xc4\x8dno vodo v zaliv San Francisca, a so jih ustavili okoljevarstveni pomisleki in nasprotovanje odstranjevanju vode. Namesto tega so odtok speljali na obmo\xc4\x8dje, imenovano Kesterson, kjer je s\xc4\x8dasoma nastalo obse\xc5\xbeno mokri\xc5\xa1\xc4\x8de brez odtoka (voda je izginjala le z izhlapevanjem). Rezultat je bil sprva impresiven; do tega \xc4\x8dasa je v Kaliforniji zaradi spreminjanja v kmetijska zemlji\xc5\xa1\xc4\x8da izginilo \xc5\xbee 90\xc2\xa0% mokri\xc5\xa1\xc4\x8d, zato je bil Kesterson eden od redkih preostalih habitatov za vodne ptice na selitveni poti ob tihooceanski obali. Posledi\xc4\x8dno se je tu skoncentriralo bujno \xc5\xbeivalstvo in Kesterson so mnogi izpostavljali kot zgodbo o uspehu upravljanja s kmetijskimi obmo\xc4\x8dji._NEWLINE_\xc5\xbde v za\xc4\x8detku 1980. let pa so se pojavili prvi znaki te\xc5\xbeav \xe2\x80\x93 biologi so opazili pojav deformacij pri pti\xc4\x8djih mladi\xc4\x8dih in mno\xc5\xbei\xc4\x8dno odmiranje ptic ter rib. Raziskave so kot vzrok razkrile toksi\xc4\x8dne koncentracije mineralov, predvsem selena, ki se je izpiral iz prsti (prst na tem obmo\xc4\x8dju je naravno bogata s selenom) in nalagal v vodnem rastlinju. Koncentracija selena v vodi je dosegala tudi do 12.000 \xc2\xb5g/l, kar je dvanajstkrat ve\xc4\x8d od meje, nad katero velja za toksi\xc4\x8dne odplake, pri \xc4\x8demer je bila ve\xc4\x8dina v obliki visoko mobilnega selenata (SeO\xe2\x82\x84\xc2\xb2\xe2\x81\xbb)._NEWLINE_Obmo\xc4\x8dje je bilo leta 1985 odstranjeno iz omre\xc5\xbeja naravnih rezervatov. \xc4\x8cistilna akcija je zahtevala \xc5\xa1est let dela (1985\xe2\x80\x931991) in stala 24 milijonov USD, \xc5\xa1e vedno pa lokalne oblasti financirajo raziskave in monitoring v vrednosti milijon USD na leto. Vodni zadr\xc5\xbeevalnik Kesterson je zdaj del naravnega rezervata San Luis.'